Francesca Albanese

**Francesca Paola Albanese** (; ; lahir 30 Mac 1977) ialah seorang sarjana Itali dalam bidang undang-undang dan pakar hak asasi manusia yang berkhidmat sebagai Pelapor Khas untuk Pertubuhan Bangsa-Bangsa Bersatu (PBB), khususnya Pelapor Khas mengenai situasi hak asasi manusia di wilayah Palestin yang diduduki sejak 1967 sejak 1 Mei 2022; pada mulanya dilantik untuk tempoh tiga tahun, pada April 2025 beliau disahkan untuk tiga tahun lagi. Beliau merupakan wanita pertama yang memegang jawatan tersebut.

Albanese memegang ijazah undang-undang dengan kepujian dari Universiti Pisa dan Sarjana Undang-Undang dalam hak asasi manusia dari Universiti SOAS London. Beliau seorang Sarjana Gabungan di Institut untuk Kajian Migrasi Antarabangsa di Universiti Georgetown, Washington, penasihat kanan mengenai Migrasi dan Pemindahan Paksa di pertubuhan bukan keuntungan Arab Renaissance for Democracy and Development (ARDD).

Sebagai sebahagian daripada jawatan beliau sebagai Pelapor Khas PBB, Albanese telah mengkritik pendudukan Israel di wilayah Palestin dan mencadangkan dalam laporan pertamanya bahawa negara-negara anggota PBB untuk membangunkan pelan demi mengakhiri pendudukan dan aparteid. Selepas pencerobohan Israel ke Semenanjung Gaza, Albanese menyeru gencatan senjata segera dan memberi amaran bahawa rakyat Palestin di Gaza diancam pembersihan etnik. Pada 26 Mac 2024, Albanese melaporkan kepada Majlis Hak Asasi Manusia PBB bahawa tindakan Israel di Gaza bersamaan ertinya dengan genosid.

Pengkritik-pengkritik Albanese telah menuduhnya atas antisemitisme dan berat sebelah anti-Israel. Beberapa kumpulan hak asasi manusia dan ramai sarjana antisemitisme menyatakan tuduhan tersebut ialah cubaan yang tidak sah untuk mencemarkan nama beliau. Dalam surat kepada Setiausaha Agung PBB pada 20 Jun 2025, pentadbiran Trump menyeru agar Francesca Albanese diturunkan daripada jawatan kerana didakwa menyokong keganasan dan antisemitisme.

PBB telah menerbitkan satu laporan oleh Albanese pada Jun 2025 menyatakan bahawa genosid Gaza berterusan kerana ia menguntungkan beberapa buah syarikat perniagaan. Laporan itu menyenaraikan 48 buah syarikat, termasuk Microsoft, Alphabet Inc. dan Amazon, yang menyatakan mereka membantu Israel memindah paksa rakyat Palestin, melanggar undang-undang antarabangsa. Sebagai tindak balas, Jabatan Perbendaharaan Amerika Syarikat di bawah pentadbiran Trump mengenakan sekatan terhadap Albanese di bawah Perintah Eksekutif 14203 menamakan beliau sebagai "individu yang ditetapkan khas", dengan itu melarang semua orang dan syarikat A.S. berurusan dengan beliau.

## Kerjaya
Albanese memegang ijazah undang-undang dengan kepujian dari Universiti Pisa dan Sarjana Undang-Undang dalam hak asasi manusia dari Universiti SOAS London. Beliau seorang Sarjana Gabungan di Institut untuk Kajian Migrasi Antarabangsa di Universiti Georgetown, Washington, penasihat kanan mengenai Migrasi dan Pemindahan Paksa di pertubuhan bukan keuntungan Arab Renaissance for Democracy and Development (ARDD). Diterbitkan secara meluas, beliau merupakan pengasas bersama Rangkaian Global bagi Persoalan Palestin di ARDD. Pada tahun 2020, beliau dan Lex Takkenberg menulis *Pelarian Palestin dalam Undang-Undang Antarabangsa* yang diterbitkan oleh Oxford University Press.

Albanese bekerja selama sedekad sebagai pakar hak asasi manusia untuk Pertubuhan Bangsa-Bangsa Bersatu (PBB), termasuk Pejabat Pesuruhjaya Tinggi PBB untuk Hak Asasi Manusia dan Agensi Bantuan dan Kerja PBB untuk Pelarian Palestin. Dalam tempoh ini, beliau menasihati PBB, pelbagai kerajaan, dan masyarakat sivil di Timur Tengah, Afrika Utara, dan rantau Asia Pasifik mengenai hak-hak asasi manusia serta penerapan dan juga norma-normanya, terutamanya untuk golongan-golongan yang terdedah seperti pelarian dan pendatang.

Beliau mengadakan kuliah mengenai undang-undang antarabangsa dan pemindahan paksa di universiti-universiti Eropah dan Arab, serta persidangan dan acara awam mengenai konflik Israel-Palestin.

Dalam temu bual Mei 2025, Albanese menyatakan bahawa beliau telah mempelajari jurisprudens dan tidak mengambil peperiksaan undang-undang kerana lebih berminat dengan hak asasi manusia dan tidak mahu membuka praktik guaman di Itali.

## Pelapor Khas Pertubuhan Bangsa-Bangsa Bersatu mengenai wilayah Palestin yang diduduki
Albanese merupakan orang Itali kedua (selepas Giorgio Giacomelli) dan wanita pertama yang dilantik sebagai Pelapor Khas PBB mengenai wilayah Palestin yang diduduki. Pelantikan beliau telah menimbulkan kontroversi kerana kenyataan-kenyataannya mengkritik A.S. dan Eropah semasa Perang Gaza 2014. Albanese menyatakan bahawa Amerika Syarikat telah "ditundukkan oleh lobi Yahudi" dan Eropah oleh "rasa bersalah tentang Holokus", dan kedua-duanya "mengecam golongan yang tertindas – rakyat Palestin" dalam konflik tersebut. Kementerian Hal Ehwal Luar Negeri Israel, Liga Anti-Fitnah, dan Michele Taylor, duta Amerika ke Majlis Hak Asasi Manusia, mencadangkan kenyataan tersebut bersifat antisemitik. Albanese menyatakan bahawa beliau tidak pernah antisemitik dan kritikannya terhadap Israel berkaitan dengan pendudukan wilayah Palestin.

Pada 18 Oktober 2022, Albanese mengesyorkan dalam laporan pertama beliau negara-negara anggota PBB untuk membangunkan "pelan untuk mengakhiri pendudukan penjajah Israel dan rejim aparteid". Laporan tersebut menyimpulkan: "Pelanggaran-pelanggaran yang diterangkan dalam laporan ini mendedahkan sifat pendudukan Israel, iaitu rejim yang sengaja ingin menguasai, memisahkan dan menindas yang direka untuk menghalang pencapaian hak rakyat Palestin untuk penentuan kendiri."

Pada Julai 2023, semasa Mesyuarat ke-30 Sesi Biasa ke-53 Majlis Hak Asasi Manusia PBB, Albanese membentangkan laporan menuduh Israel menukarkan Tebing Barat kepada sebuah "penjara terbuka". Laporan tersebut menyatakan bahawa sejak tahun 1967, lebih 800,000 rakyat Palestin, termasuk kanak-kanak serendah umur 12 tahun, telah ditangkap dan ditahan oleh pihak berkuasa Israel. Dalam taklimat kepada wartawan, Albanese menyatakan "Tiada cara lain untuk mentakrifkan rejim yang Israel telah kenakan ke atas rakyat Palestin – yang merupakan aparteid secara lalainya – selain daripada sebuah penjara terbuka." Israel tidak hadir untuk pembentangan itu tetapi menolak dapatan tersebut.

Pada Ogos 2024 beliau merupakan salah seorang daripada ramai Pelapor Khas PBB yang menandatangani surat terbuka kepada "Komuniti antarabangsa" pada ulang tahun ketiga pengambilalihan kuasa oleh Taliban di Afghanistan. Mereka bimbang bahawa pelanggaran-pelanggaran hak asasi manusia oleh rejim itu terutamanya terhadap wanita dan kanak-kanak perempuan mungkin akan ditoleransi. Mereka menggalakkan Mahkamah Jenayah Antarabangsa untuk mengambil tindakan segera terhadap mereka yang bertanggungjawab.

### Perang Gaza

Pada tahun 2023, selepas perang Gaza tercetus, Albanese menyeru gencatan senjata segera, memberi amaran bahawa "rakyat Palestin sedang diancam pembersihan etnik besar-besaran." Beliau selanjutnya menyatakan bahawa komuniti antarabangsa mesti "mencegah dan melindungi populasi-populasi daripada jenayah kekejaman", dan bahawa "kebertanggungjawapan untuk jenayah antarabangsa yang dilakukan oleh pasukan pendudukan Israel dan Hamas juga mesti segera dikejar."

Pada Februari 2024, Presiden Perancis Emmanuel Macron menggambarkan serangan Hamas ke atas Israel 2023 sebagai "pembunuhan antisemitik terbesar abad kita". Albanese membalas di Twitter bahawa "mangsa pembunuhan 7 Oktober dibunuh bukan kerana agama Yahudi mereka tetapi sebagai tindak balas terhadap penindasan Israel". Kementerian Luar Negeri Perancis mengecam kenyataan beliau dan kerajaan Israel mengisytiharkan Albanese ''persona non grata'' di Israel serta menafikan kemasukannya ke negara itu pada masa hadapan. Membalas reaksi-reaksi itu, Albanese menyatakan: "Saya menyesal ada yang mentafsirkan ciapan saya sebagai 'memperbenarkan' jenayah-jenayah Hamas, yang telah saya kecam dengan kuat beberapa kali. Saya menolak semua bentuk perkauman, termasuk antisemitisme. Walau bagaimanapun, melabelkan jenayah-jenayah ini sebagai 'antisemitik' mengaburkan sebab sebenar ia berlaku."

Pada 26 Mac 2024, Albanese membentangkan kepada sesi ke-55 Majlis Hak Asasi Manusia Pertubuhan Bangsa-Bangsa Bersatu di Geneva laporannya yang bertajuk "Anatomi Sebuah Genosid", menyatakan "asas-asas munasabah" untuk mempercayai bahawa Israel sengaja melakukan sekurang-kurangnya tiga "tindakan genosid" terhadap rakyat Palestin sebagai satu kelompok di Gaza yang dilarang dalam Konvensyen Genosid:
* "Membunuh Ahli Kelompok";
* "Menyebabkan kecederaan fizikal atau mental yang serius kepada ahli kelompok";
* "Dengan sengaja mengenakan ke atas kelompok itu keadaan hidup yang dikira untuk membawa kepada kemusnahan fizikalnya sebahagian atau sepenuhnya".
Beliau menyeru sekatan dan embargo senjata. Beliau merupakan salah seorang daripada ramai pakar PBB yang bersuara menentang penjualan senjata kepada Israel pada Jun 2024 untuk digunakan dalam konflik di Gaza. Pakar-pakar itu memberi amaran kepada pembekal senjata dan syarikat kewangan bahawa mereka akan terlibat dalam pelanggaran hak asasi manusia. Penandatangan amaran tersebut termasuk Pelapor Khas Paula Gaviria Betancur, Tlaleng Mofokeng dan Margaret Satterthwaite.

Selanjutnya, Albanese menunjuk kepada konteks penjajah-peneroka bagi amalan genosid yang mengakibatkan "kemusnahan dan penggantian penduduk asli" dan mengesyorkan "penubuhan semula Jawatankuasa Khas Pertubuhan Bangsa-Bangsa Bersatu Menentang Aparteid" untuk menangani situasi di Palestin.

Semasa taklimat mengenai tanggungjawab undang-undang antarabangsa untuk mencegah genosid, Albanese menyatakan bahawa, memandangkan cara Israel sedang berkelakuan sekarang, sudah tiba masanya untuk mempertimbangkan menggantung kelayakan mereka sebagai Negara Anggota, di bawah Perkara 6 Piagam Pertubuhan Bangsa-Bangsa Bersatu".

Pada Mac 2025 Betar, sebuah organisasi Yahudi sayap pelampau kanan, mengugut Albanese dengan serangan alat kelui atau *pager* semasa lawatannya ke London. Kumpulan itu menyiarkan satu kenyataan di Twitter menyatakan "Sertai kami untuk memberi Francesca [emoji alat kelui] di London pada Selasa." Emoji alat kelui merujuk kepada serangan alat kelui 2024 di Lubnan.

PBB menerbitkan satu laporan oleh Albanese pada Jun 2025 menyatakan bahawa genosid Gaza berterusan kerana ia menguntungkan beberapa korporasi perniagaan. Laporan itu menyenaraikan 48 buah korporasi, termasuk Microsoft, Alphabet Inc. dan Amazon, yang menyatakan mereka membantu Israel memindah paksa rakyat Palestin dan melanggar undang-undang antarabangsa.

### Tuduhan berat sebelah anti-Israel
Pada Februari 2023, 18 ahli Kongres Amerika Syarikat menyeru agar Albanese dilucutkan jawatan dengan menyatakan beliau telah menunjukkan berat sebelah yang konsisten menentang Israel.

Pada Julai 2024, pengarah UN Watch Hillel Neuer meminta Pesuruhjaya Tinggi Hak Asasi Manusia PBB Volker Türk untuk menyiasat perjalanan Albanese ke Australia dan sama ada penerbangan semasa perjalanan itu dibiayai oleh kumpulan-kumpulan pro-Palestin: Australian Friends of Palestine Association, Free Palestine Melbourne, dan Australian Palestinian Advocacy Network.

Membalas dua laporan yang dibentangkan kepada Pertubuhan Bangsa-Bangsa Bersatu pada Oktober 2024, Kongres Yahudi Sedunia menuduh Albanese berulang kali terlibat dalam pembalikan Holokus dengan membuat perbandingan antara Israel dan Jerman Nazi, memanggil kenyataan-kenyataan beliau "bukan sahaja sangat menjelikkan tetapi juga pemutarbelitan sejarah yang melampau." Duta A.S. ke PBB Linda Thomas-Greenfield menyiarkan di X kepercayaan A.S. bahawa Albanese "tidak sesuai untuk peranannya. Pertubuhan Bangsa-Bangsa Bersatu tidak sepatutnya bertolak ansur dengan antisemitisme daripada pegawai yang berkaitan dengan PBB yang diupah untuk mempromosikan hak asasi manusia."

Pada 11 Februari 2025, Dewan Perwakilan Belanda membatalkan jemputan untuk Albanese melawat Dewan pada 13 Februari, atas kenyataan-kenyataan beliau mengenai Perang Gaza. Pada 20 Jun 2025, pentadbiran Trump menghantar surat kepada Setiausaha Agung PBB, Antonio Guterres, menyeru agar beliau dilucutkan sebagai pelapor mengenai hak Palestin berikutan apa yang mereka dakwa ialah sokongan keganasan dan antisemitisme.

### Sokongan untuk Albanese
Pada Disember 2022, enam puluh lima orang sarjana antisemitisme, Holokus, dan pengajian Yahudi menyatakan: "Jelas bahawa kempen menentang [Albanese] bukan tentang memerangi antisemitisme hari ini. Ia pada dasarnya tentang usaha untuk membungkam beliau dan melemahkan mandatnya sebagai pegawai kanan PBB yang melaporkan tentang pelanggaran hak asasi manusia dan undang-undang antarabangsa oleh Israel."

Pada Januari 2023, satu kenyataan dikeluarkan mempertahankan Albanese oleh beberapa organisasi hak asasi manusia, institusi akademik, dan organisasi masyarakat sivil lain. Kenyataan itu menyimpulkan dengan menyata: "Kami mengiktiraf usaha gigih PKPBB Francesca Albanese ke arah perlindungan hak asasi manusia di WPD [Wilayah Palestin yang Diduduki] dan dalam meningkatkan kesedaran tentang pelanggaran yang membimbangkan hari demi hari terhadap hak rakyat Palestin. Kami menyeru Negara-Negara ketiga untuk mengecam dengan keras serangan bermotifkan politik ini terhadap mandat Pelapor Khas dan untuk memaksa Israel agar mematuhi obligasi-obligasinya di bawah Piagam Pertubuhan Bangsa-Bangsa Bersatu."

Di tengah usaha berterusan untuk menyingkirkan Albanese daripada jawatan, pada 26 April 2023, Amnesty International Itali menerbitkan surat sokongan yang ditandatangani oleh puluhan kumpulan hak Itali, ahli parlimen, ahli undang-undang dan ahli akademik. Pada 27 April, tiga bekas pemegang jawatannya, John Dugard, Richard Falk dan Michael Lynk, secara terbuka menggesa PBB untuk mempertahankan Albanese dan menyatakan bahawa beliau telah "menjadi sasaran serangan yang 'penuh fitnah' dan 'peribadi'." Pada 3 Mei, Albanese menciap bahawa beliau "telah melihat terlalu banyak kematian [rakyat Palestin], terlalu banyak kemaharajalelaan, sifat kebertanggungjawapan" dan menghadapi tuduhan kerana kerjanya dalam mengutarakan penganiayaan-penganiayaan ini.

Pada 2025, terdapat seruan untuk mencalonkan Albanese untuk Hadiah Keamanan Nobel. Kempen di Avaaz untuk menganugerahkannya Hadiah tersebut mencapai lebih 400,000 tandatangan. Albanese telah dicalonkan untuk Hadiah Keamanan Nobel oleh: Aodhán Ó Ríordáin, ahli Parlimen EU Ireland; Matjaž Nemec, ahli politik Slovenia; dan parti New Democratic Party (NDP) Kanada telah menyuarakan niat mereka untuk berbuat demikian.

### Sekatan oleh A.S.
Pada Julai 2025, Jabatan Perbendaharaan Amerika Syarikat di bawah pentadbiran Trump mengenakan sekatan ke atas Albanese di bawah Perintah Eksekutif 14203 menamakannya sebagai "individu yang ditetapkan khas", dengan itu melarang semua orang dan syarikat A.S. untuk berurusan dengannya, kecuali seperti yang diperlukan untuk menyelesaikan sebarang urusan yang melibatkan Albanese sehingga 8 Ogos 2025. Setiausaha Negara A.S. Marco Rubio dipetik berkata dalam hal ini: "Kempen perang politik dan ekonomi Albanese terhadap Amerika Syarikat dan Israel tidak akan lagi ditoleransi." 

Albanese memanggil sekatan-sekatan tersebut "menjelikkan" dan menyatakan bahawa beliau dihukum kerana "mengejar keadilan". Tindakan itu dikritik oleh Amnesty International sebagai satu "penghinaan yang memalukan terhadap keadilan antarabangsa". Lembaga editorial *[[The Wall Street Journal|Wall Street Journal]]* memuji tindakan itu sebagai sesuatu yang sudah lama ditunggu-tunggu.

## Anugerah
Pada April 2023, Albanese menerima Anugerah Stefano Chiarini Antarabangsa () sebagai pengiktirafan kerja kewartawanan meliputi Palestin dan Timur Tengah.

Albanese dipilih sebagai Orang PBB Tahun Ini Passblue untuk 2024. Passblue menyatakan Albanese dan calon-calon lain "menunjukkan kepimpinan yang kuat pada tahun 2024 untuk menegakkan Piagam PBB, memperjuangkan hak asasi manusia sejagat, bertindak untuk memastikan undang-undang kemanusiaan antarabangsa dan mempromosikan keamanan dan tanpa keganasan di seluruh dunia".

Pada 12 Februari 2025, Albanese menerima "Hadiah Dries van Agt" daripada , yang memberi penghormatan kepada individu dan organisasi yang membuat komitmen kuat untuk hak asasi manusia dan undang-undang antarabangsa di Palestin.

## Hidup peribadi
Albanese dilahirkan di Ariano Irpino, Campania. Beliau berkahwin dengan Massimiliano Calì, seorang pegawai Bank Dunia yang bertanggungjawab sejak tahun 2012 yang pernah bekerja sebentar di Program Pembangunan Pertubuhan Bangsa-Bangsa Bersatu pada 2011. Pasangan itu mempunyai dua orang anak.

## Rujukan

## Pautan luar
* Mandat dan pemegang
*A/HRC/55/73: Laporan Pelapor Khas mengenai situasi hak asasi manusia di wilayah Palestin yang diduduki sejak 1967 – Versi belum disunting, 25 Mac 2024